**ROMÂNIA**

**JUDEŢUL SUCEAVA**

**MUNICIPIUL CÂMPULUNG MOLDOVENESC**

**DIRECŢIA TEHNICĂ ŞI URBANISM**

Nr. \_\_\_\_ din \_\_\_\_\_\_\_ 2025

**RAPORT DE SPECIALITATE**

privind aprobarea proiectului

*„Construire Aquapark (baza de agrement acvatic) Câmpulung Moldovenesc și regenerare urbana a perimetrului de amplasament al obiectivului”,* a cheltuielilor si a indicatorilor tehnico-economici aferenți investiției, în vederea finanțării în cadrul Programului Regional Nord-Est 2021-2027, Prioritatea 7 „O regiune mai atractiva” Apelul de proiecte nr. PR/NE/2025/7/RSO5.1/1/ Municipii

**INIŢIATOR PROIECT DE HOTÃRÂRE:** Primar, Negură Mihăiţă

Prin *Programului Regional Nord-Est 2021-2027, Prioritatea 7 „O regiune mai atractiva”, Apelul de proiecte „Promovarea dezvoltării integrate și incluzive în domeniul social, economic și al mediului, precum și a culturii, a patrimoniului natural, a turismului sustenabil și a securității în zonele urbane”* se finanțează proiecte a căror investiții vizează activități de revitalizare și regenerare urbană și de creștere a atractivității localităților urbane, fructificând potențialul turistic, cultural și creativ existent la nivel local.

Programul se adresează municipiilor (altele decât cele de reședință de județ) și zonelor urbane funcționale/ metropolitane aferente acestora, din Regiunea de Dezvoltare Nord-Est și vizează o dezvoltare echilibrată bazată pe un proces de creștere economică inteligent și durabil, care să conducă la creșterea calității vieți. Programul susține în cadrul acestui apel de proiecte implementarea activităților integrate, care sa asigure concomitent dezvoltarea și regenerarea urbană și dezvoltarea turismului sustenabil și/sau cultural.

Municipiul Câmpulung Moldovenesc dispune de o infrastructură turistică de iarnă consolidată (pârtia de schi Rarău), însă în sezonul estival lipsesc facilități moderne de agrement care să susțină o ofertă turistică diversificată și competitivă. În prezent, turiștii vin pentru drumeții, ecoturism și vizitarea patrimoniului cultural-religios, însă nu există un obiectiv major de recreere pentru familii și tineri care să genereze fluxuri constante și în sezonul cald. Amplasamentul propus pentru aquapark este unul care necesită regenerare urbană – fiind neutilizat, degradat sau subvalorificat – iar investiția se înscrie în direcția POR P7, de revitalizare a spațiilor urbane prin crearea de facilități atractive.

Obiectul proiectului „*Aquapark (baza de agrement acvatic) Câmpulung Moldovenesc și regenerare urbana a perimetrului de amplasament al obiectivului”* este construirea unui complex modern și multifuncțional, destinat relaxării, recreerii și îmbunătățirii calității vieții locuitorilor și vizitatorilor. Baza de agrement va cuprinde patru bazine de înot, piscine special amenajate pentru copii, patru saune, spații verzi destinate relaxării, un teatru de vară pentru activități culturale și o zonă modernă de luat masa.

Regenerarea urbană a amplasamentului obiectivului de investiție, parte integrată a acestuia vizează amenajarea unui teatru de vară destinat evenimentelor culturale și a unor spații verzi, precum și plantarea de arbori și arbuști, toate acestea menite să ofere un mediu prielnic pentru socializare și relaxare. Regenerarea și revitalizarea amplasamentului va determina o îmbunătățire a calității mediului construit și natural.

Prin proiect se propun următoarele:

* Construirea unui Aquapark (bază de agrement acvatic) și regenerarea urbana a perimetrului de amplasament al obiectivului.
* Construcția este structurată pe trei niveluri, Sp+P+Ep, deservind zece zone cu funcțiuni distincte: zona de piscine, zona de saune, zona de relaxare prin masaj, zona de restaurant, zona de spațiu de joacă pentru copii, zona sala de fitness, zona administrativă, zona de vestiare si grupuri sanitare, zona de plaje și spații tehnice.

Accesul în clădire se va realiza pe fațada principală a construcției la nivelul parterului, unde trebuie adaptat accesul pentru persoanele cu handicap locomotor. Circulația pe verticală între cele trei niveluri se va realiza prin intermediul unui lift panoramic și a două scări dimensionate și adaptate fluxurilor de persoane.

În zona de piscine vor fi amplasate patru bazine cu funcționalități distincte: un bazin semi-olimpic, un bazin cu apă sărată, un bazin de hidromasaj tip „ciupercă” și un bazin special pentru copii, dotat cu tobogane și elemente interactive.

Se propun pentru zona de wellness realizarea a patru saune:

* Saună uscată (temperaturi de până la 90°C);
* Saună umedă (baie de aburi cu umiditate ridicată);
* Saună cu infraroșu (pentru relaxare și terapie musculară);
* Saună cu plante aromatice (pentru terapii de relaxare și revigorare).

Pentru asigurarea unui nivel ridicat de confort și siguranță, baza de agrement va fi echipată cu sisteme moderne de ventilație, iluminat eficient, sisteme de siguranță și tehnologii de tratare și filtrare a apei de ultimă generație.

Echipamentele folosite pentru dotarea clădirii vor fi cât mai eficiente energetic pentru a satisface cerințele de exigență a reglementărilor în vigoare aferente clădirilor nZEB și nevoile actuale de confort.

Amenajările exterioare vor avea în vedere :

* Realizarea unor trotuare perimetrale și a unor alei pietonale;
* Amenajarea de spații verzi și plantarea de arbori și arbuști;
* Amenajarea unor piste pentru biciclete;
* Dotarea amplasamentului cu mobilier urban de calitate;
* Amenajarea unui spațiu de joacă exterior pentru copii;
* Amenajarea accesului auto și a parcărilor.

Dacă pentru sezonul de iarnă, municipiul Câmpulung Moldovenesc asigură prin realizarea investiției pârtiei de schi Rarău condițiile de dezvoltare și promovare a turismului, pentru sezonul de vară nu dispune de infrastructura și facilitățile necesare care să facă din localitatea noastră un pol de atracție turistică și de agrement acvatic. În zona există doar câteva piscine, de mici dimensiuni, disponibile la trei unități de cazare puse la dispoziția turiștilor acestora. Realizarea unei baze de agrement acvatice destinate relaxării și recreerii vizează atât turiștii ce optează pentru zona noastră, cât și locuitorii câmpulungeni și ai zonelor învecinate. Baza de agrement acvatic va fi disponibilă pe toată perioada anului, lărgind posibilitățile de petrecere a timpului și de relaxare inclusiv în sezonul rece, aspect care va determina o creștere a numărului de zile petrecute în zonă.

Prin această investiție, se urmărește nu doar diversificarea ofertei turistice, ci și dezvoltarea unei infrastructuri moderne care să susțină un stil de viață activ și sănătos pentru comunitate.

Proiectul contribuie la:

* diversificarea ofertei turistice (aquapark modern, cu bazine interioare și exterioare, spații de relaxare, zone verzi amenajate).
* regenerarea amplasamentului prin transformarea unei suprafețe nevalorificate într-un pol urban de recreere.
* creșterea calității vieții locuitorilor și turiștilor, prin acces la spații de agrement moderne.
* dezvoltarea economică locală, prin crearea de locuri de muncă și stimularea serviciilor conexe (turism, alimentație publică, transport).

Beneficii anticipate:

* sezonalitate redusă - completarea turismului de iarnă cu turism estival);
* impact economic - locuri de muncă directe și indirecte, atragerea de turiști suplimentari, creșterea veniturilor pentru agenții economici locali;
* imagine și atractivitate - Câmpulung Moldovenesc devine un punct turistic complex în Bucovina, cu atracții pe tot parcursul anului;
* social - oferă comunității locale acces la o infrastructură de agrement și wellness la standarde modern.

Proiectul este unul integrat, incluzând:

* Amenajarea spațiilor verzi și de recreere aferente aquapark-ului;
* Infrastructură pietonală și accesibilă pentru toate categoriile de utilizatori;
* Posibilitatea utilizării soluțiilor verzi și albastre (gestionarea apelor pluviale, plantarea de arbori pentru umbrire, folosirea energiei regenerabile pentru încălzirea apei).

Din perspectiva dezvoltării durabile, proiectul respectă principiile DNSH și este aliniat cu ODD 11 – Orașe și comunități durabile.

Valoarea maximă eligibilă a investițiilor propuse pentru realizarea proiectelor nu poate fi mai mare de 7.000.000 euro (34.830.600 lei inclusiv T.V.A.) la un curs valutar de 4,9758 lei. Valoarea maximă a finanțării acordate pentru costurile totale eligibile este de 98%. Contribuția eligibilă minimă a beneficiarului (buget local) este de 2%.

Valoarea totală a investiției noastre este în sumă de 40.004.035,51 lei inclusiv T.V.A., din care lucrări efective de construcții (C+M) în valoare de 32.028.694,56 lei inclusiv T.V.A.

Contribuția totală proprie a Municipiului Câmpulung Moldovenesc, reprezentând achitarea tuturor cheltuielilor neeligibile ale proiectului si contribuția proprie la valoarea eligibilă a proiectului este în cuantum de 4.464.035,51 lei inclusiv T.V.A..

Proiectul supus analizei și aprobării răspunde cerințelor Programului Regional Nord-Est 2021-2027, Prioritatea 7 „ O regiune mai atractiva” , Apelul de proiecte „Promovarea dezvoltării integrate și incluzive în domeniul social, economic și al mediului, precum și a culturii, a patrimoniului natural, a turismului sustenabil și a securității în zonele urbane”, are avizele și acordurile necesare (ISU, DSP, mediu, utilități, SGA, ANANP, Garda Forestieră), iar termenul limită de depunere a cererilor de finanțare este data de 30 iunie 2025.

Apelul de proiecte este unul competitiv, pentru realizarea unui punctaj cât mai bun și obținerea finanțării este necesară depunerea proiectului în faza DTAC, cu autorizație emisă și cu proiectul tehnic.

Valoarea prevăzută a proiectului este rezultatul proiectului și analizei pieței.

Valoarea finală a investiției va rezulta în urma procedurilor de achiziție.

Durata proiectului va fi de maxim 3 ani, dar conform ghidului nu va depăși 31 decembrie 2029.

Pentru comunitatea noastră, proiectul prezintă o importanță deosebită și va contribui semnificativ la dezvoltarea turismului local, va îmbunătăți calitatea vieții locuitorilor și va oferi un spațiu modern, multifuncțional, destinat atât relaxării, cât și activităților culturale și de agrement.

Argumentele aduse de inițiator sunt legale și pertinente.

Având în vedere cele de mai sus, proiectul de hotărâre este oportun, legal și necesar.

|  |  |
| --- | --- |
| Director executiv adjunct,  Istrate Luminița | Șef serviciu investiții,  Erhan Andrei |